जांच ऐजेंसी ने साथ में पूर्व मंत्री की खनन कंपनी, ओबुलापूरम माइनिंग कार्पोरेशन, के प्रबंध संचालक श्रीनिवास रेड्डी को भी गिरफ़्तार किया है.दोनों की गिरफ़्तारी पूर्व मंत्री के बेल्लारी निवास स्थान पर मारे गए छापे के बाद की गई.हैदराबाद से बीबीसी संवाददाता उमर फ़ारूक़ का कहना है कि ये छापे हैदराबाद से बेल्लारी गई सीबीआई की एक टीम ने मारे जिसके बाद दोनों लोगों को गिरफ़्तार कर लिया गया.उमर फ़ारूक़ का कहना है कि जांच ऐजेंसी ने दोनों के ख़िलाफ़ धोखाधड़ी, खनन और जंगल क़ानून के उलंघन का केस दाख़िल किया है.जनार्धन रेड्डी और श्रीनिवास रेड्डी को बेल्लारी से हैदराबाद लाया जा रहा है जहां उन्हें दिन में सीबीआई की विशेष अदालत में पेश किया जाएगा.कर्णाटक में खनन के बेताज बादशाह माने जानेवाले रेड्डी बंधुओं पर ये आरोप है कि उन्होंने ग़ैर-क़ानूनी तौर पर पड़ोसी राज्य आंध्र प्रदेश के अनंतपुर में खनन का काम किया है.पहले भी उनका नाम खनन से जुड़े कई मामलों में आ चुका है.